L-akbar proġett li se tidħol għalih l-amministrazzjoni preżenti fil-qasam edukattiv matul din il-leġiżlatura huwa l-bini ta' skola primarja ġdida fir-Rabat, Għawdex. L-iskola preżenti hi waħda antika ħafna; fil-fatt għandha madwar 160 sena u l-binja eżistenti għandha ħafna limitazzjonijiet. Għalhekk, il-Gvern iddeċieda li jibni skola kompletament ġdida fi spazju aktar miftuħ, fiċ-ċentru tal-belt kapitali Għawdxija. Din l-iskola se tkun qed tinbena f'sit biswit il-parkeġġ pubbliku ta' ħdejn il-venda tat-trasport pubbliku. Dan il-proġett, li se jsir b'investiment ta' €7 miljun, se jinkludi skola moderna, attraenti u arjuża, bil-faċilitajiet kollha li jirrikjedi t-tagħlim fil-livell primarju llum. Se tkun skola li tilħaq l-aspirazzjonijiet tat-tfal, tal-ġenituri u tal-għalliema f'pajjiżna. Il-mira hi li dan il-proġett ikun komplut f'Settembru 2017. Il-Fondazzjoni għall-Iskejjel t'Għada kif ukoll il-Gvern Ċentrali qed iħarsu lejn il-bini tal-iskejjel ġodda b'mod mill-aktar wiesgħa. Għalhekk dan il-proġett mhux se jkun limitat biss bħala skola, iżda se jkun jinkludi parkeġġ taħt l-art għal 500 karozza. Dan żgur li se jgħin biex tittaffa l-problema ta' nuqqas ta' parkeġġ fil-belt Victoria matul is-sena, b'mod partikolari fix-xhur tas-sajf. Dan il-proġett se jiżdied ma' dawk li diġà saru fil-qasam edukattiv dawn l-aħħar tliet snin f'Malta, fejn kien hemm numru kbir ta' investimenti fil-qasam edukattiv u li b'riżultat ta' hekk inbnew aktar minn skola waħda fis-sena. L-ebda manutenzjoni fl-iskejjel f'Għawdex taħt Gvern Nazzjonalista Għal snin twal ma kien sar l-ebda xogħol ta' manutenzjoni fl-iskejjel ta' Għawdex. Sa Marzu 2013, jiġifieri sal-elezzjoni ġenerali, l-iskejjel tal-Istat f'Għawdex kienu jaqgħu taħt ir-responsabbiltà tal-Ministeru għal Għawdex. Bil-bidla fil-Gvern dawn saru r-responsabbiltà diretta tal-Ministeru għall-Edukazzjoni u x-Xogħol. B'hekk kien aktar faċli biex dawn l-iskejjel jibdew ikunu inklużi fil-pjani tal-Fondazzjoni għall-Iskejjel t'Għada, li għandha l-kompitu li timmodernizza l-iskejjel tal-Istat, tibni estensjonijiet għall-istess skejjel, kif ukoll tibni skejjel kompletament ġodda. S'issa saru xogħlijiet ta' manutenzjoni estensiva fl-iskejjel primarji tax-Xagħra u Ta' Sannat. Fl-iskejjel primarji tal-Qala, Għajnsielem, in-Nadur u Ta' Kerċem saru xi xogħlijiet importanti bħal bdil ta' twieqi u investiment fil-faċilitajiet sportivi. Bħalissa qed isir xogħol ta' manutenzjoni estensiva fl-iskola primarja tax-Xewkija, kif ukoll fl-Iskola tal-arti viżiva (Visual Performing Arts School) li tinsab biswit l-iskola primarja tax-Xewkija. Aktar investimenti f'diversi skejjel f'Għawdex Ix-xogħol li sar u li qed isir fl-iskejjel primarji t'Għawdex, bħal f'Malta, mhux limitat biss għall-infrastruttura iżda hu mifrux ukoll fuq aspetti oħra bħat-teknoloġija tal-informatika, libreriji ġodda, faċilitajiet sportivi moderni, u swali ġodda li jistgħu jintużaw ukoll mill-komunità. Kull klassi qed tkun armata b'sistemi ta' teknoloġija moderna, inkluż bl-installazzjoni ta' whiteboards interattivi. Dan l-apparat jgħin ħafna biex titjieb il-kwalità tat-tagħlim. Apparti xogħol li sar, jew għadu qed isir, fuq l-iskejjel fil-livell primarju, qed isir investiment kbir fuq skejjel oħra. Bħalissa għaddejja ħidma kbira biex tkun kompletament modernizzata l-iskola li sa ftit ilu kienet l-iskola sekondarja tal-bniet. Peress li l-Gvern preżenti introduċa s-sistema tal-koedukazzjoni, l-istudenti bniet fil-livell sekondarju bdew jattendu l-iskola sekondarja mas-subien. Il-binja li kienet tintuża bħala skola sekondarja tal-bniet ġiet immodernizzata u mibdula fi Skola Medja għall-istudenti subien u bniet li jattendu Year 7 u Year 8 (dawk li qabel konna nirreferu għalihom bħala Form 1 u Form 2). Dan fl-isfond tal-politika tal-Gvern preżenti li jintroduċi l-kunċett ta' skejjel medji għall-istudenti ta' bejn il-11 u t-13-il sena. Ix-xogħol ta' mmodernizzar fl-Iskola Medja ta' Għawdex se jkun komplut f'Settembru li ġej. Dehra ġdida għall-Kulleġġ Sir M. A. Refalo Investiment importanti ieħor sar fis-Sixth Form t'Għawdex, magħruf ukoll bħala l-Kulleġġ Sir M. A. Refalo. Hawnhekk sar immodernizzar estensiv tal-binja eżistenti, kif ukoll il-bini ta' blokk sħiħ bi klassijiet ġodda, workshops u diversi laboratorji tax-xjenza u tat-teknoloġija. Din il-binja l-ġdida se tibda tintuża mill-istudenti minn Settembru li ġej. L-istudenti Għawdxin fl-aħħar se jkollhom Sixth Form moderna, spazjuża u adattata għall-ħtiġijiet tal-lum. Dan ix-xogħol, li sar kif ukoll dak ippjanat fil-gżira Għawdxija, huwa biss il-bidu ta' ħafna aktar xogħol li jrid isir fl-immodernizzar tal-iskejjel t'Għawdex. Dan kollu huwa xhieda tal-fatt li, għall-kontra ta' dak li kien jiġri qabel, il-gżira Għawdxija qed ikollha sehem kbir fl-investimenti edukattivi. Dan hekk kif, għal din l-amministrazzjoni, Għawdex hu importanti daqs Malta u dan qed jidher fl-investimenti li qed isiru fit-tagħlim u fl-edukazzjoni tat-tfal Għawdxin.